Document ID: 32006R0514

UREDBA KOMISIJE (ES) št. 514/2006
z dne 30. marca 2006
o odstopanju od Uredbe (ES) št. 824/2000 glede roka za dostavo žit za intervencijo v nekaterih državah članicah za tržno leto 2005/2006
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1784/2003 z dne 29. septembra 2003 o skupni ureditvi trga za žita (1), in zlasti člena 6 Uredbe,
ob upoštevanju naslednjega:
(1)
Uredba Komisije (ES) št. 824/2000 z dne 19. aprila 2000 o uvedbi postopkov za prevzem žit s strani intervencijskih agencij in določitvi metod analize za ugotavljanje kakovosti žit (2) določa, da se ponudnike v primeru, da je ponudba sprejemljiva, čimprej obvesti o časovnem razporedu prevzema. Zato člen 4(3) navedene uredbe določa, da mora biti končni prevzem v intervencijskem centru, za katerega je bila ponudba narejena, opravljen najpozneje konec četrtega meseca po mesecu, v katerem je bila ponudba prejeta.
(2)
Tržno leto 2005/2006 je drugo leto uporabe intervencijskega mehanizma za žita v državah članicah, ki so v Evropsko skupnost vstopile 1. maja 2004.
(3)
Zaradi dobrih podnebnih razmer je bila žetev leta 2005 znova obilna. Zaradi tega so bile cene na notranjem trgu nižje od intervencijskih cen. Takoj po odprtju intervencijskega obdobja novembra 2005 so bile zato v intervencijo ponujene precej velike količine žit. Zaradi velikih količin žita, ponujenega v intervencijo, ter njegove geografske razpršenosti se zadevnega roka za prevzem, tj. 31. marec 2006, ne more spoštovati. Za zagotovitev ustreznega obravnavanja ponudb je treba rok za prevzem podaljšati in torej odstopati od Uredbe (ES) št. 824/2000.
(4)
Ker je položaj na trgu resen in zahteva takojšnje izvajanje ukrepov, je treba določiti takojšnje izvajanje ukrepov iz te uredbe.
(5)
Ukrepi, predvideni s to uredbo, so v skladu z mnenjem Upravljalnega odbora za žita -
SPREJELA NASLEDNJO UREDBO:
Člen 1
Z odstopanjem od tretjega pododstavka člena 4(3) Uredbe (ES) št. 824/2000 mora biti za tržno leto 2005/2006 na Češkem, v Estoniji, na Cipru, v Latviji, Litvi, na Madžarskem, Malti, na Poljskem, v Sloveniji in na Slovaškem končni prevzem žit, ponujenih v intervencijo, najpozneje konec sedmega meseca po mesecu, v katerem je bila ponudba prejeta, in najpozneje 31. julija 2006.
Člen 2
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 30. marca 2006

Labels: 3
18
17
6